Venø Bugt
Venø Bugt, sydvendt bugt i Limfjorden øst for Venø; ca. 100 km2. Bugten har dybder indtil 7 m, og giver skibe i Limfjorden adgang til havnen i Struer ved Struer Bugt. Randmoræner på op til 57 m.o.h. syd for bugten viser, at den er dannet af en istidsgletsjer fra nord.
En fjordarm, Kilen, mod sydvest ved Struer er afsnøret fra bugten ved en smal tange med jernbane og vejanlæg. På østsiden er vådområdet Sønder Lem Vig skilt fra bugten ved en dæmning. Både Kilen og Sønder Lem Vig er vigtige fuglelokaliteter og Natura 2000-områder.
I begyndelsen af 1950'erne blev Venø Bugt - forgæves - forsøgt inddæmmet og afvandet med henblik på opdyrkning.